Filomele
Filomele er datter af kong Pandion ifølge den athenske sagnkreds. Søsteren Proknes mand, kong Tereus, voldtog hende, og for at skjule forbrydelsen skar han hendes tunge ud. Filomele vævede så et tæppe med et billede af ugerningen. Da Prokne så det, slagtede hun i raseri sønnen Itys og serverede ham for Tereus. Faderen opdagede for sent den rædselsfulde udåd, men i samme nu gjorde en gud ende på deres trængsler ved at forvandle Tereus til en hærfugl, Prokne til en nattergal (som klager over sin døde søn) og Filomele til en svale, som kun kan kvidre og ikke fortælle sin historie. Samme tema er behandlet i sagnet om Aëdon.
I nogle romerske versioner af myten bliver Filomele til en nattergal; derfor optræder hun som poetisk synonym for denne fugl i senere europæisk litteratur.